**《百論疏》**

**〈****捨罪福品第一〉**

**（大正30，168a22-170c10）**

厚觀法師指導

釋覺慧敬編[[1]](#footnote-1)，2024.06.10

# 【壹、捨罪福品】（pp.45-245）

## （壹）釋品名（pp.45-63）

## （貳）歸敬三寶（pp.64-63）

## （參）正論

## ※ 序如來漸捨教門（明人空）（pp.127-245）

### 甲一 明捨罪（pp.127-199）

### 甲二 辨捨福（pp.199-236）

#### 乙一 明開二善為三人（pp.200-205）

#### 乙二 明三法垢淨（pp.205-222）

#### 乙三 正明捨福（pp.222-236）

##### 丙一 初總問（p.222-223）

##### 丙二 次別為六難（p.223-236）

###### 丁一 福果妙難（p.224）

###### 丁二 不說所以難（p.224）

###### 丁三 佛令於福莫畏難（pp.224-225）

###### 丁四 相違難（pp.226-227）

###### 丁五 常福難（pp.227-234）

###### 丁六 本不應作難（pp.234-236）

一、外難（pp.234-235）

【論】外曰：若捨福，不應作。（修妬路）【經36】

【釋】若福必捨，本不應作，何有智人空為苦事？譬如陶家，作器還破。

【疏】「外曰」**下，第六難，明作故不應捨**。外難云：若必捨者，初不應作；若作，初不應捨，如《涅槃經》呵責童子取果還棄。[[2]](#footnote-2)

二、內以譬破（pp.235-236）

【論】內曰：生道次第法，如垢衣浣[[3]](#footnote-3)染。（修妬路）【經37】

【疏】「內曰」下，有三種人：

一、不捨不作，如菩薩正觀；

二、作不捨，謂無聞非法眾生，以人天善根而成熟之，未堪捨也；

三、亦作亦捨，為捨罪故須作，為入道故宜捨。

【釋】如垢衣，先浣後淨乃染，浣淨不虛也。所以者何？染法次第故，以垢衣不受染故。如是**先除罪垢，次以福德熏心，然後受涅槃道染**。

【疏】注中**浣衣**喻捨罪，**淨**喻修福，**染**喻受涅槃道。

### 甲三 明能捨——空無相慧（pp.236-245）

#### 乙一 外問（p.236）

【論】外曰：捨福依何等？（修妬路）【經38】

【釋】依福捨惡，依何捨福？

【疏】**自上已來，明捨罪、福二章竟，今第三次明能捨空無相慧**。外道情近，謂罪外有福，故依福捨罪；福外更無妙可依，故不應捨福。

#### 乙二 內答：依無相以捨福（pp.236-245）

##### 丙一 初明無相最上（pp.236-242）

【論】內曰：無相最上。（修妬路）【經39】

【疏】答外人問，明依無相以捨於福。

###### 一、為何三解脫門中偏引無相（pp.236-237）

問：有空、無相、無願，何故不列初後，偏引無相？

答：此無相是無依、無得、不住、不著之異名，正為外道心多取相，故偏說無相。此無相是總三空名也。

又依《智度論》，見多者說空，愛多者說無作，愛、見等者為說無相。[[4]](#footnote-4)外道具足愛、見，是故今明。

於「**無相最上**」者，略有三品：

作罪墮三惡道，名為下品；

修善生三善道，名為中品；

無相智慧出於六趣，故名最上也。

###### 二、略釋三門要義（pp.237-242）

今略釋三門要義，前明來意。

（一）明三門來意（pp.237-238）

問：何故說三空門耶？

答：

1、小乘三空門

小乘人云：道理有三，如諦唯有四，開四以為十六。觀十六諦理名十六行[[5]](#footnote-5)，攝十六行以為三空[[6]](#footnote-6)。

2、大乘三空門

大乘明義，此無定也。今略明四種：

（1）三門展轉破病

一、明展轉破病。為破有病，是以說空；破取空相，故說無相；於無相中起心造作，故說無作。[[7]](#footnote-7)

（2）三門明非空非有之境，不緣不觀之心

二、又[[8]](#footnote-8)空門破有，無相門破空，此明非空非有中道之法。觀中道者，名為正觀。次說無作者，前二雖泯空、有之境，今次息於能觀之心。此三門明非空非有，不緣不觀。明義既足，故但說於三。[[9]](#footnote-9)

（3）為不同好樂者說

三、又[[10]](#footnote-10)《智度論》云：「為好實者說空，空最實故；為好寂靜者說無相，以涅槃最寂靜故；為好遠離者說無作，以遠離無所求作故。」[[11]](#footnote-11)

（4）為不同煩惱多者說

四、又[[12]](#footnote-12)為見多者說空，愛多者說無作，愛、見等者說無相。[[13]](#footnote-13)

（二）明三門治惑少多（pp.238-240）

問：若爾，治惑有少多耶？

答：

1、小乘治惑有少多

約小乘義，攝十六行以為三門。攝行既有少多，治惑亦有少多。

2、大乘治惑無少多

今明為治見人說於空門，則破見多人一切煩惱；乃至為治愛、見等人說於無相，亦破此人一切煩惱，故治惑無多少也。

3、《地持經論》治惑義

依《地持論》說三門者，彼明法唯有二：一者、有；二者、無。

所言「有」者，謂有為及無為也；所言「無」者，謂我、我所也。

於有為厭離，名為「無願」；於無為欣樂，名為「無相」；觀有為、無為皆空，故名「空」。[[14]](#footnote-14)

4、引經對治婆羅門三諦義

又經云：為治婆羅門三諦，故說三門。

外道自稱言是婆羅門，修行梵行，而殺生祀天，謂是實義。

佛言：不害一切生命，名真婆羅門——即是「空解脫門」。

二者、外道為天女色修行梵行，令有所得。

佛言：不應為天女色而修梵行。我非彼所有，彼非我所有——即是說「無作解脫門」。

三者、外道貪著諸見，謂言「諸因集皆是有法」。

佛言：一切法集即是滅相——名「無相解脫門」。[[15]](#footnote-15)

（三）明三門云何名三昧（pp.240-241）

問：云何名「三昧」？

答：

1. 有部釋

依小乘，五陰法體無我、我所，故名為「空」；觀空之智相應靜定──離亂、調直，故名「三昧」，從境受名。

無有十相，故名「無相」；觀無相智相應靜定──離亂、調直，故名「三昧」，亦從境立名。

於三有因果更不願求，故名無願；觀無願智相應靜定──離亂、調直，名為「三昧」，亦從境立名。[[16]](#footnote-16)

1. 成論師釋

《成論》師二釋：一云、明慧自體凝寂，故名「三昧」；二云、從三昧生真慧，果中說因，故名「三昧」。[[17]](#footnote-17)

（四）釋「解脫門」

1、釋「解脫」義

又言「三解脫門」者，有二種義：

一者、當體立名，即此三昧離三種繫縛，故名「解脫」，如空離有縛、無相離相縛、無作離作縛也。[[18]](#footnote-18)

二者、無餘涅槃，名「真解脫」。[[19]](#footnote-19)此三通至解脫，從果立名。

2、釋「門」義

而言「門」者，依前義，當體虛通，稱之為「門」；依後義，通至涅槃，為涅槃之門。

（五）必須具備三門入，或一門亦可入涅槃

問：要由三門入涅槃耶？

答：

1、小乘定要具備三門入

小乘畢定備用於三。

2、大乘利根人若不取相得從一門入，若取相則更需餘門

《智度論》云：一人不得從三門入。若知諸法本來無所有，從空門入；若復言有此空，則不名「門」。餘二亦爾。[[20]](#footnote-20)

（六）空三昧、空空三昧諸門分別（pp.241-242）

1、明因果、利鈍、有漏無漏

問：單空、重空云何異耶？

答：數人單空通因果、通利鈍，重空但果、但利根人；單空通漏、無漏，重空但有漏。[[21]](#footnote-21)

《成論》明重空亦通因果及以鈍利。[[22]](#footnote-22)

2、次釋淺深

問：單空、重空云何淺深？

答：依數人，重空唯不動人得，故深[[23]](#footnote-23)；《成論》單空空境，重空空智；[[24]](#footnote-24)

大乘單空破法淺，重空破法深。[[25]](#footnote-25)

約人則名不定，利根人聞單空則悟，鈍人聞單空不悟，更須破空，則鈍根用於重空。

（七）明三昧依何身起、何地攝（p.242）

問：此三昧依何身起？何地攝？

答：

1、依何身起

依數人，初起在法[[26]](#footnote-26)界身，說「身起」故；終成色、無色界身，依禪作故。

大乘則通依數人。

2、何地攝

三三昧通漏、無漏；若無漏，在九地——六禪[[27]](#footnote-27)、三無色，

若有漏，在十一地——加欲界及非想。[[28]](#footnote-28)

※因論生論：兼別「三解脫」、「三三昧」有漏無漏

又三解脫但無漏，三三昧通漏、無漏。[[29]](#footnote-29)

##### 丙二 次釋（pp.242-245）

###### 一、婆籔釋（pp.242-243）

【釋】

丁一 釋最上

取福人天中生，取罪三惡道生，是故無相智慧最第一。

丁二 釋無相

戊一 前釋無相

無相名一切相不憶念，離一切受。

過去未來現在法心無所著，一切法自性無故則無所依，是名無相。

戊二 次明捨福

以是方便故能捨福。

戊三 明用無相意

何以故？除三種解脫門，第一利不可得。如佛語諸比丘：「若有人言我不用空、無相、無作，欲得若知若見無增上慢者，是人空言無實。」[[30]](#footnote-30)

###### 二、吉藏疏（pp.243-245）

丁一 釋最上（p.243）

【釋】取福人天中生，取罪三惡道生，是故無相智慧最第一。

【疏】注前遂近釋「最上」。

「無相」下，**第二、次釋無相**。又開三別：**前釋無相；次明捨福；三明用無相意**。

**就初又三：標、釋、結。初則標也。**

丁二 釋無相（pp.243-245）

戊一 前釋無相（pp.243-244）

己一 明於一世中不念外相內無愛著

【釋】無相名一切相不憶念，離一切受。

【疏】「名一切相不憶念」下，**第二、釋無相也。**然相本自無，由想念謂有，若能內無憶念則外相自無，故云「一切相不憶念」也。

「離一切受」者，**上明不取外相，今明內無愛著**。

己二 明於三世法亦不取外相內無愛著

【釋】過去未來現在法心無所著，一切法自性無故則無所依。

【疏】「過去未來現在心無所著」者，**前明於一世中不念外相內無愛著，今明於三世法亦不取外相內無愛著**。「一切法自性無故則無所依」，釋上也。所以不取外相者，以「一切法自性無故則無所依」者，釋內無愛著也。

己三 結

【釋】是名無相。

【疏】「是名無相」，**總****結也**。

戊二 次明捨福（p.244）

【釋】以是方便故能捨福。

【疏】「以是方便故能捨福」者，**第二、明用無相**。捨福而稱方便者，巧用無相也。若拙用之捨相而著無相，則無相還成相；今巧用無相捨相不著無相，故名「方便」。

戊三 明用無相意（p.245）

【釋】何以故？除三種解脫門，第一利不可得。如佛語諸比丘：「若有人言我不用空、無相、無作，欲得若知若見無增上慢者，是人空言無實。」

【疏】「何以故」下，**第三、釋用三解脫門意**。所以必須用此三者，以此三是解脫之門故也。「第一利」者，即是涅槃也。

1. 本講義中，凡編者所加之處（腳注的上標數字除外），皆以「灰底」標示。 [↑](#footnote-ref-1)
2. 《大般涅槃經》卷12 (CBETA 2023.Q1, T12, no. 374, pp. 435c26-436a5)：

   復次迦葉！如婆羅門幼稚童子，為飢所逼，見人糞中有菴羅果即便取之。有智見已，呵責之言：「汝婆羅門，種姓清淨，何故取是糞中穢果？」童子聞已，赧然有愧，即答之言：「我實不食，為欲洗淨，還棄捨之。」智者語言：「**汝大愚癡，若還棄者，本不應取**。」善男子！菩薩摩訶薩亦復如是，於此生分，不受不捨，如彼智者呵責童子。**凡夫之人欣生惡死，如彼童子取果還棄**。 [↑](#footnote-ref-2)
3. 浣（huànㄏㄨㄢˋ）：1.洗滌。（漢語大詞典（五），p. 1820） [↑](#footnote-ref-3)
4. 《大智度論》卷31 (CBETA 2023.Q1, T25, no. 1509, p. 290c4-15)：

   無常則是空之初門；若諦了無常，諸法則空。以是故，聖人初以四行觀：世間無常；若見所著物無常，無常則能生苦，以苦故心生厭離。**若無常、空相，則不可取，如幻如化，是名為空。**外物既空，內主亦空，是名無我。

   復次，畢竟空是為真空。有二種眾生：一、多習愛，二、多習見。

   **愛多者，喜生著，以所著無常，故生憂苦。**為是人說：「汝所著物無常壞故，汝則為之生苦，若此所著物生苦者，不應生著。」**是名說無作解脫門。**

   **見多者，為分別諸法，以不知實故而著邪見；為是人故直說諸法畢竟空。** [↑](#footnote-ref-4)
5. 《阿毘達磨大毘婆沙論》卷79 (CBETA 2023.Q1, T27, no. 1545, p. 408c9-13)：

   有十六行相緣四聖諦起。

   **謂緣苦諦有四行相：一、苦，二、非常，三、空，四、非我。**

   **緣集諦有四行相：一、因，二、集，三、生，四、緣。**

   **緣滅諦有四行相：一、滅，二、靜，三、妙，四、離。**

   **緣道諦有四行相：一、道，二、如，三、行，四、出。** [↑](#footnote-ref-5)
6. （1）《阿毘達磨大毘婆沙論》卷104 (CBETA 2023.Q1, T27, no. 1545, p. 538, c6-10)：

   復有說者，三三摩地皆依行相差別建立：謂「空三摩地」有「空」、「非我」二行相；「無願三摩地」有「苦」、「非常」及集、道各四行相；「無相三摩地」有滅四行相，故三摩地唯建立三。

   （2）《阿毘達磨俱舍論》卷28〈8 分別定品〉(CBETA 2023.Q1, T29, no. 1558, p. 149c15-27)：

   頌曰：

   **空謂空非我，無相謂滅四，**

   **無願謂餘十，諦行相相應，**

   **此通淨無漏，無漏三脫門。**

   論曰：**空三摩地，謂空、非我二種行相相應等持。**

   **無相三摩地，謂緣滅諦四種行相相應等持。涅槃離十相，故名無相，緣彼三摩地得無相名。**

   十相者何？謂色等五、男女二種、三有為相。

   **無願三摩地，謂緣餘諦十種行相相應等持；「非常、苦、因」，可厭患故；道如船筏，必應捨故。**

   能緣彼定得無願名，皆為超過現所對故。

   空、非我相非所厭捨，以與涅槃相相似故。此三各二種，謂淨及無漏，世出世間等持別故。

   按：**空門**攝**苦諦之空、非我。**

   **無相**門攝**滅諦之滅、靜、妙、離。**

   **無願門**攝**苦諦之苦、非常，集諦之因、集、生、緣，道諦之道、如、行、出。** [↑](#footnote-ref-6)
7. 《大智度論》卷20 (CBETA 2023.Q1, T25, no. 1509, p. 207b8-c4)：

   有法空故有罪福，若無法空，不應有罪福。何以故？若諸法實有自性，則無可壞。性相不從因緣生，若從因緣生，便是作法；若法性是作法，則可破。若言法性可作可破，是事不然！性名不作法，不待因緣有。諸法自性有，自性有則無生者，性先有故。若無生則無滅，生滅無故無罪福；無罪福故，何用學道？若眾生有真性者，則無能害、無能利，自性定故。**如是等人，則不知恩義，破業果報。法空中亦無法空相，汝得法空，心著故，而生是難。是法空，諸佛以憐愍心，為斷愛結、除邪見故說。**

   復次，諸法實相能滅諸苦，是諸聖人真實行處。若是法空有性者，說一切法空時，云何亦自空？若無法空性，汝何所難？以是二空，能觀諸法空，心得離諸法，知世間虛誑如幻。

   **如是觀空，若取是諸法空相，從是因緣生憍慢等諸結使，言「我能知諸法實相」，是時應學無相門，以滅取空相故。**

   **若於無相中生戲論，欲分別有所作，著是無相；**是時復自思惟：「我為謬錯，諸法空無相中云何得相、取相作戲論？是時應隨空、無相行，身口意不應有所作，應觀無作相，滅三毒，不應起身口意業，不應求三界中生身。」**如是思惟時，還入無作解脫門。** [↑](#footnote-ref-7)
8. 按：《大正藏》作「又」，今依【考偽-大】作「二又」。又【大】，二又【考偽-大】(CBETA 2023.Q1, T42, p. 259d, n.1) [↑](#footnote-ref-8)
9. 《十二門論疏》卷3 (CBETA 2023.Q1, T42, no. 1825, p. 208a13-16)：

   有淺深者，**空門破有，無相門破空，此二門非有非空，即中道境中道觀。**

   **今門※明息觀，故三門空有並亡、緣觀俱寂，**所以論明三門也。

   ※按：「今門」指《十二門論》的「無作門」。 [↑](#footnote-ref-9)
10. 按：《大正藏》作「又」，今依【考偽-大】作「三又」。又【大】，三又【考偽-大】(CBETA 2023.Q1, T42, p. 259d, n.2) [↑](#footnote-ref-10)
11. 《大智度論》卷40 (CBETA 2023.Q1 2023.Q3, T25, no. 1509, p. 349b10-15)：

    有人無始世界來，性常質直，好樂實事者；有人好行捨離者；有人世世常好善寂者。**好實者，用「空解脫門」得道，以諸實中空為第一故；好行捨者，行「無作解脫門」得道；好善寂者，行「無相解脫門」得道。** [↑](#footnote-ref-11)
12. 按：《大正藏》作「又」，今依【考偽-大】作「四又」。又【大】，四又【考偽-大】(CBETA 2023.Q1, T42, p. 259d, n.3) [↑](#footnote-ref-12)
13. 《大智度論》卷20 (CBETA 2023.Q1, T25, no. 1509, p. 207c22-29)：

    復次，應度者有三種：愛多者，見多者，愛見等者。

    **見多者，為說空解脫門。**見一切諸法從因緣生，無有自性，無有自性故空，空故諸見滅。

    **愛多者，為說無作解脫門。**見一切法無常、苦，從因緣生；見已，心厭離愛，即得入道。

    **愛、見等者，為說無相解脫門。**聞是男女等相無故**斷愛**，一異等相無故**斷見**。 [↑](#footnote-ref-13)
14. 〔北涼〕曇無讖譯，《菩薩地持經》卷8 (CBETA 2023.Q1, T30, no. 1581, p. 934c1-8)：

    以何等故說三三昧，不增不減？**有二種：「有」及「無有」。**

    **「有為、無為」名為「有」，「無我、我所」名「無」有。**

    **於「有」為「有」，不願不隨故，立「無願三昧」。**

    **於無為涅槃，願樂攝受故，立「無相三昧」。**

    **又於此諸事非願、非不願，然於「有」不有見，以是見故，立「空三昧」。**

    菩薩修此三三昧，如是建立如實知。若有餘行，悉入三三昧門，所謂聲聞所學、所行。 [↑](#footnote-ref-14)
15. （1）參見《雜阿含經》卷35（972經） (CBETA 2023.Q1, T02, no. 99, p. 251a20-b19)。

    （2）《阿毘達磨大毘婆沙論》卷77 (CBETA 2023.Q1, T27, no. 1545, p. 400b5-c12)：

    如契經說：出家梵志總有三種婆羅門諦。

    云何為三？

    謂有出家梵志作如是說：**一切有情皆不應害。如是所說是諦非虛，是名第一婆羅門諦**。

    復有出家梵志作如是說：**我非彼所有、彼非我所有。如是所說是諦非虛，是名第二婆羅門諦。**

    復有出家梵志作如是說：**諸有集法皆有滅法。如是所說是諦非虛，是名第三婆羅門諦**。

    問：此中何者是婆羅門？何者是諦？

    答：此中意說，出家外道名婆羅門。彼所說中，前三是諦，餘皆虛妄。一切有情皆不應害者，謂諸有情皆不應殺。我非彼所有、彼非我所有者，謂我不屬彼、彼不屬我。諸有集法皆有滅法者，謂諸有生皆歸於滅。

    復有說者，此中意說，住佛法者名婆羅門，即前所說三種名「諦」。

    **為對外道，佛說此經，謂有外道自謂我是真婆羅門，而為祠祀殺諸牛羊，及多聚集雜類眾生而斷其命。佛對彼故作如是說：損害他者非真婆羅門。**真婆羅門者，於諸有情皆不應害。**復有外道自謂我是真婆羅門，而為生天受諸欲樂勤修梵行。佛對彼故作如是說：為天欲樂修梵行者非真婆羅門。**真婆羅門者，於諸所有志無繫屬而修行梵行。

    **復有外道自謂我是真婆羅門，而執斷常乖於中道。佛對彼故作如是說：執斷常者非真婆羅門。**真婆羅門者，知有集法皆有滅法，集故非斷、滅故非常，非斷非常契於中道。

    **復次，此經意說三解脫門所有加行：一切有情皆不應害者，說空解脫門加行。**

    **我非彼所有、彼非我所有者，說無願解脫門加行。**

    **諸有集法皆有滅法者，說無相解脫門加行。**

    **有作是說：此經意說三解脫門如其次第。**

    **或有說者：此經意說三三摩地，謂空、無願、無相三種如其次第。**

    復有說者：此經意說戒蘊、定蘊、慧蘊三種如其次第。

    如說三蘊，如是三學、三修、三淨應知亦爾。 [↑](#footnote-ref-15)
16. 《阿毘達磨大毘婆沙論》卷33 (CBETA 2023.Q1, T27, no. 1545, p. 172a3-27)：

    云何無學定蘊？

    答：無學三三摩地，謂空、無願、無相。

    問：定體唯一，謂心所法中「三摩地」。云何建立三種差別？

    答：以近對治三種障故，謂「空三摩地」近對治有身見，「無願三摩地」近對治戒禁取，「無相三摩地」近對治疑。

    復次，行相別故，謂「空三摩地」二行※相俱，即空、非我；「無願三摩地」十行相俱，即苦、非常，集、道各四；「無相三摩地」四行相俱，即緣滅四。

    復次，以三事故：一、以對治故；二、以意樂故；三、以所緣故。

    **以對治故建立「空三摩地」，謂非我行相對治我見，空行相對治我所見。如我見**、**我所見，已見、已所見，五我見、十五我所見亦爾。**

    復次，非我行相對治我愛，空行相對治我所愛。如我愛、我所愛**，**我慢、我所慢亦爾。

    **以意樂故建立「無願三摩地」，謂諸賢聖由意樂故不願有及聖道。**所以者何？以諸賢聖由意樂故，不願流轉及蘊世苦；聖道依流轉及蘊世苦故，亦不願緣道行相**，雖非不願，而意樂故立「無願」名。**

    問：聖者何故修聖道耶？

    答：為涅槃故。謂除聖道更無異法能得涅槃，故修習之，非本意樂。

    **以所緣故建立「無相三摩地」，謂滅諦中無有十相故名「無相」——五塵、男女、三有為相說名十相。**

    復次，以滅諦中無上、中、下及蘊世相故名「無相」，滅四行相此為所緣，故名「無相」。

    ※（1）三行【大】，二行【宋】【元】【明】【宮】。(CBETA 2023.Q1, T27, p. 172d, n.1)

    （2）案：《大正藏》原作「三」，今依【宋】等改作「二」。 [↑](#footnote-ref-16)
17. 《成實論》卷12〈157 三三昧品〉(CBETA 2023.Q1, T32, no. 1646, p. 335c9-15)：

    問曰：有論師言，是三三昧名有漏。是事云何？

    答曰：此非有漏。所以者何？**是時無漏能使故。又此三昧於空等勝，云何當是有漏？**

    問曰：若空等三三昧實是智慧，何故名三昧耶？

    答曰：諸三昧差別故。**又三昧能生如實知見，故名三昧，果中說因故。** [↑](#footnote-ref-17)
18. 《阿毘達磨大毘婆沙論》卷104 (CBETA 2023.Q1, T27, no. 1545, p. 539c18-26)：

    此「三三摩地」亦名「三解脫門」。

    問：「三摩地」與「解脫門」有何差別？

    答：「三摩地」通有漏、無漏，解脫門唯無漏。

    問：何故「解脫門」唯無漏耶？

    答：**有漏有縛為解脫門，不應理故。**

    問：依何義立解脫門耶？為依入正性離生、為依盡漏？設爾，何失？若依入正性離生立解脫門者，則應唯苦法智忍相應定名解脫門。若依盡漏立解脫門者，則應唯金剛喻定名解脫門。

    答：**應作是說：俱依二義立解脫門。** [↑](#footnote-ref-18)
19. （1）《阿毘達磨大毘婆沙論》卷104 (CBETA 2023.Q1, T27, no. 1545, p. 540a10-11)：

    問：何故名解脫門？

    答：**涅槃名「解脫」；依此三三摩地能趣證解脫**，故名「解脫門」。

    （2）《阿毘達磨俱舍論》卷13〈4 分別業品〉(CBETA 2023.Q1, T29, no. 1558, p. 71a22-23)：

    論曰：**勝義善者，謂「真解脫」，以涅槃中最極安隱**、**眾苦永寂**猶如無病。 [↑](#footnote-ref-19)
20. 《大智度論》卷20 (CBETA 2023.Q1, T25, no. 1509, p. 207c4-15)：

    是三解脫門，摩訶衍中是一法，以行因緣故，說有三種：觀諸法空是名「空」；於空中不可取相，是時空轉名「無相」；無相中不應有所作為三界生，是時無相轉名「無作」。

    譬如城有三門，一人身不得一時從三門入，若入則從一門。諸法實相是涅槃城，城有三門：空、無相、無作。**若人入空門，不得是空，亦不取相，是人直入，事辦故，不須二門。若入是空門，取相得是空，於是人不名為門，通塗更塞。若除空相，是時從無相門入。若於無相相心著、生戲論，是時除取無相相，入無作門。** [↑](#footnote-ref-20)
21. 《阿毘達磨大毘婆沙論》卷105 (CBETA 2023.Q1, T27, no. 1545, p. 543a26-c4)：

    有三重三摩地，謂空空三摩地、無願無願三摩地、無相無相三摩地。

    《施設論》說：**云何空空三摩地？謂有苾芻，思惟有漏有取諸行皆悉是空，觀此有漏有取諸行空**、無「常恒、不變易法、我及我所」。如是觀時，無間復起心心所法，思惟前空觀亦復是空，觀此空觀亦空、無「常恒、不變易法、我及我所」。如人積聚眾多柴木以火焚之，手執長竿周旋斂撥欲令都盡。既知將盡，所執長竿亦投火中燒令同盡。

    **云何無願無願三摩地？謂有苾芻，思惟有漏有取諸行皆悉無常，觀此有漏有取諸行非常、非恒，是變易法。**如是觀時，無間復起心心所法，思惟前無常觀亦復是無常，觀此無常觀亦非常、非恒，是變易法，喻如前說。

    **云何無相無相三摩地？謂有苾芻，思惟擇滅皆是寂靜，觀此棄捨諸依愛盡離滅涅槃。**如是觀時，無間復起心心所法，思惟寂靜觀非擇滅亦是寂靜，觀此非擇滅亦無生等諠雜法故，喻如前說。應知彼論所說義者，謂先起空定，觀五取蘊為空，後起空空定，觀前空觀亦為空，謂觀空者亦是空故。先起無願定，觀五取蘊為無常，後起無願無願定，觀前無願觀亦是無常，謂觀無常者亦是無常故。先起無相定，觀擇滅為寂靜，後起無相無相定，觀無相觀亦是寂靜，謂觀寂靜者非擇滅亦是寂靜，三有為相皆寂靜故。如旃茶羅積集柴木燒死屍時，手執長竿斂撥令盡，後亦燒竿，此亦如是。

    問：何時得此重三摩地？

    有作是說：見道中得，如得現觀邊世俗智時亦得此故。或有說者，修道中得，如聖者離染得變化心時亦得此故。復有說者，盡智時得，如盡智時修得三界有漏善根亦得此故。

    評曰：應作是說：**若應得此三摩地者，彼離非想非非想處染時，乃得如是重三摩地，非皆能得。**諸有得者，後起加行方現在前，佛無加行、獨覺有中加行、聲聞有中上加行。

    按：《施設論》出處待考。 [↑](#footnote-ref-21)
22. 《成實論》卷12〈157 三三昧品〉(CBETA 2023.Q1, T32, no. 1646, p. 335c12-19)：

    問曰：若空等三三昧實是智慧，何故名三昧耶？

    答曰：諸三昧差別故。又三昧能生如實知見，故名三昧，**果中說因故。**

    問曰：有論師言，是空空等三三昧，但無學人得，非餘人。是事云何？

    答曰：**學人亦應得。所以者何？行者應證有漏無漏一切法滅，是故學人亦應當證無漏法滅。** [↑](#footnote-ref-22)
23. 按：**《婆沙論》說是「非時解脫」阿羅漢**，請參考《阿毘達磨大毘婆沙論》卷105 (CBETA 2023.Q1, T27, no. 1545, p. 544c2-c9)：

    問：何等補特伽羅能起此三摩地？

    答：聖者能起，非異生；無學能起，非有學；**不時解脫能起，非時解脫**。所以者何？**若於定得自在及無煩惱身，方能起此三摩地故**；一切異生及信勝解二事俱無。見至雖於定得自在，而身中猶有煩惱；時解脫雖身中無煩惱，而於定不得自在，故皆不能起此定。**唯有不時解脫具二事故，能起此定。** [↑](#footnote-ref-23)
24. 《成實論》卷12〈157 三三昧品〉(CBETA 2023.Q1, T32, no. 1646, p. 335c4-9)：

    問曰：又經中說三三昧，空空、無願無願、無相無相。何者是耶？

    答曰：以空見五陰空，**更以一空能空此空，是名空空**。以無願厭患五陰，**更以無願厭此無願，是名無願無願**。以無相見五陰寂滅，**更以無相不取無相，是名無相無相**。 [↑](#footnote-ref-24)
25. 《大智度論》卷31 (CBETA 2023.Q1, T25, no. 1509, pp. 287c24-288a2)：

    「空空」者，**以空破內空、外空、內外空；破是三空故，名為空空。**

    **復次，先以法空，破內外法；復以此空，破是三空，是名空空。**

    復次，空三昧觀五眾空，得八聖道，斷諸煩惱，得有餘涅槃。先世業因緣身命盡時，欲放捨八道，故生空空三昧，是名空空。

    問曰：空與空空有何等異？答曰：**空破五受眾，空空破空。** [↑](#footnote-ref-25)
26. （1）按：依文義，「法界身」應是「欲界身」。

    （2）參考《阿毘達磨大毘婆沙論》卷105 (CBETA 2023.Q1, T27, no. 1545, p. 544b22-c2)：

    問：此三重三摩地何處、誰起？

    答：**欲界起，非色、無色界**；人趣起，非餘趣；三洲起，非北洲。三洲中，女、男俱能起，非扇搋等。

    尊者瞿沙筏摩說曰：唯贍部洲能起，非餘洲。唯男身能起，非女身。所以者何？此定唯依強勝身故，唯贍部洲男身強勝。

    評曰：應知此中前說應理，三洲女男俱強勝故。如贍部洲男於心定俱得自在，東西二洲及此洲女亦於心定俱得自在，故皆強勝。 [↑](#footnote-ref-26)
27. 《阿毘曇甘露味論》卷1〈10 三十七無漏人品〉(CBETA 2023.Q1, T28, no. 1553, p. 973a19-20)：

    六禪地：未到禪、中間禪、四禪。 [↑](#footnote-ref-27)
28. 《阿毘達磨大毘婆沙論》卷104 (CBETA 2023.Q1, T27, no. 1545, p. 539b1-2)：

    三三摩地界者：若有漏是三界；若無漏是不繫地者。

    **若有漏，在十一地；若無漏，在九地**。 [↑](#footnote-ref-28)
29. 《阿毘曇毘婆沙論》卷46 (CBETA 2023.Q1, T28, no. 1546, p. 347c3-4)：

    問曰：三昧、解脫門有何差別？

    答曰：**三昧是有漏、無漏，解脫門唯無漏**。 [↑](#footnote-ref-29)
30. 《雜阿含經》卷5（105經）(CBETA 2023.Q1, T02, no. 99, p. 32b6-19)：

    佛告仙尼：「**我諸弟子聞我所說，不悉解義而起慢無間等；非無間等故，慢則不斷；慢不斷故，捨此陰已，異1※陰相續生。是故，仙尼！我則記說，是諸弟子身壞命終，生彼彼處。所以者何？以彼有餘慢故。**

    「仙尼！我諸弟子於我所說，能解義者，彼於諸慢得無間等，得無間等故，諸慢則斷，諸慢斷故，身壞命終，更不相續。仙尼！如是弟子我不說彼捨此陰已，生彼彼處。所以者何？無因緣可記說故。

    欲令我記說者，當記說：『彼斷諸愛欲，永離有結，正意解脫，究竟苦邊。』我從昔來及今現在常說慢根2※、慢集、慢生、慢起，若於慢無間等觀，眾苦不生。」

    1※按：《大正藏》原作「與」，今依CBETA 2023.Q1作「異」。[A5] 異【CB】，與【大】(CBETA 2023.Q1, T02, p. 32d, n. A5.)

    2※按：《大正藏》原作「過」，今依CBETA 2023.Q1作「根」。[A6] 根【CB】，過【大】(CBETA 2023.Q1, T02, p. 32d, n. A6.) [↑](#footnote-ref-30)